ফুটবল আমাকে সব দিয়েছে পরবর্তী সময়ে। বার্সেলোনার জার্সিতে পেয়েছি সম্ভাব্য সব সাফল্য। ব্যক্তিগত কত পুরস্কারে উজ্জ্বল আমার ক্যারিয়ার! কিন্তু বিশ্বাস করো, সব কিছুর বিনিময়ে আমি শুধু তোমার জার্সিতে সাফল্য চেয়েছিলাম, প্রিয় আর্জেন্টিনা। এখনো তা-ই চাই। ২০০৭ কোপা আমেরিকার ফাইনালের হারটাও ছিল কষ্টদায়ক। তবে আমার হৃদয়ে বেশি হাহাকার তোলে শেষ তিনটি ফাইনাল। ২০১৪ বিশ্বকাপ ফাইনাল হারের বেদনা শেষ নিঃশ্বাস পর্যন্ত ভুলতে পারব না। পরের বছর কোপা আমেরিকা ফাইনালে গিয়েও একটুর জন্য পারলাম না। পরেরবারও তা-ই। সেবার তো আবেগে ভেসে অবসরের সিদ্ধান্ত পর্যন্ত নিয়ে নিই। পরে মনে হয়, কেন আমি তা করব! কেন ভালোবাসার জন্মভূমি তোমার জন্য শেষ ঘামবিন্দু দিয়ে লড়ব না! সে কারণেই সিদ্ধান্ত পরিবর্তন করে ফিরেছি তোমার আকাশি-সাদায়। আমার ভালোবাসার রঙে।